**NOTĂ INFORMATIVĂ**

**la proiectul Hotărîrii Guvernului**

**„pentru aprobarea Regulamentului privind numirea în funcţie pe bază**

**de concurs a conducătorilor instituţiilor publice din domeniul ocrotirii sănătăţii și Contractului–tip de management”**

**Condiţiile ce au impus elaborarea proiectului**:

Conform art. 4 alin. (21) al Legii ocrotirii sănătăţii nr. 411–XIII din 28 martie 1995, conducătorii instituţiilor medico–sanitare publice republicane, municipale şi raionale sînt selectaţi prin concurs organizat de Ministerul Sănătății şi sînt numiţi în funcţie de către fondator. Regulamentul privind numirea în funcţie a conducătorilor instituţiilor medico–sanitare publice în bază de concurs se aprobă de Guvern. Potrivit alin. (22) al aceluiaşi text legal, conducătorul instituţiei medico–sanitare publice gestionează instituţia în baza unui contract încheiat cu fondatorul pe un termen de 5 (cinci) ani.

Anterior, în scopul implementării prevederilor legale prenotate, la data de 02 octombrie 2007 a fost aprobată Hotărîrea Guvernului nr. 1079 prin care a fost aprobat Regulamentul privind numirea în funcţie pe bază de concurs a conducătorilor instituţiilor medico–sanitare publice. Regulamentul respectiv a avut drept scop punerea în aplicare a prevederilor art. 4 alin. (21) al Legii ocrotirii sănătăţii nr. 411–XIII din 28 martie 1995, fiind astfel stabilit un mecanism de selectare al candidaţilor pentru ocuparea funcţiilor de conducător al instituţiilor medico–sanitare publice.

În perioada de aplicare al Regulamentului menţionat, s–au constatat o serie de deficiențe în conținutul normativ al acestuia, ceea ce a permis unor fondatori ale instituțiilor medico–sanitare publice să eludeze normele Regulamentului menționat, prin numirea unor conducători de instituții fără ca aceștia să fi fost selectați prin concursul obligatoriu organizat şi desfășurat conform legii de către Ministerul Sănătății.

Drept urmare, au avut loc o serie de procese judiciare prin care, instanţele judecătoreşti, prin deciziile definitive şi irevocabile emise au constatat ilegalitatea actelor respective ale autorităților administrației publice locale. În acest sens pot fi menționate pricina civilă la cererea de chemare în judecată înaintată de Ministerul Sănătăţii al Republicii Moldova către Consiliul raional Ocniţa şi Fiodor Iurcu, intervenient principal Oficiul teritorial Edineţ (raionul Ocniţa) al Cancelariei de Stat, privind nesoluţionarea în termenul legal a unei cereri referitoare la un drept recunoscut de lege, anularea actului administrativ, obligarea emiterii actului administrativ, constatarea nulităţii contractului individual de muncă pe durată determinată şi nefurnizare a informaţiei oficiale, ori pricina civilă la cererea de chemare în judecată la cererea de chemare în judecată înaintată de Ministerul Sănătăţii al Republicii Moldova către Consiliul raional Anenii Noi şi Victor Cebotari, intervenient accesoriu Oficiul teritorial Căușeni (raionul Anenii Noi) al Cancelariei de Stat, privind nesoluţionarea în termenul legal a unei cereri referitoare la un drept recunoscut de lege, anularea actului administrativ, obligarea emiterii actului administrativ, constatarea nulităţii contractului individual de muncă pe durată determinată şi nefurnizare a informaţiei oficiale.

În astfel de condiții este necesară aprobarea unui mecanism mai detaliat şi îmbunătăţit de selectare, de asigurare al accesului egal candidaţilor pentru ocuparea funcţiilor de conducător al instituţiilor medico–sanitare publice, ţinându–se cont de calificarea profesională a acestora, experienţa în domeniu şi abilităţile manageriale ale candidaţilor respectivi.

În același timp, pe parcursul anilor s–a constatat existenţa unei mari diversităţi în privinţa contractelor încheiate între fondatorii instituțiilor medico–sanitare publice şi conducătorii acestora, atît în ceea ce priveşte conţinutul de fond, cât şi celui de formă ale unor astfel de contracte, adeseori clauzele acestor contracte fiind în contradicţie cu legislaţia în vigoare. În situaţia dată, este necesară să fie adoptată o reglementare uniformă şi previzibilă în materie, care urmează să asigure un management al instituţiei bazat pe respectarea unor drepturi şi obligaţii corelative clar stabilite, precum şi asigurarea îndeplinirii de către conducătorul instituției medico–sanitare publice a unor indicatori de performanţă instituţionali cuantificabili şi obiectivi, ceea ce va permite responsabilizarea accentuată a conducătorilor, precum şi o evaluare obiectivă a managementului acestora, excluzând orice aprecieri subiective ce ţine de activitatea pe care o desfăşoară. Prin urmare, este necesar a fi aprobat un contract–tip de management al instituţiei medico–sanitare publice, care să excludă aplicarea neuniformă a normelor art. 4 alin. (22) al Legii ocrotirii sănătăţii nr. 411–XIII din 28 martie 1995, să asigure responsabilizarea mai accentuată pentru conducătorii instituţiilor, precum şi posibilitatea unei evaluări obiective a activităţii acestora.

În acelaşi timp, conform art. 16 alin. (11) al Legii nr. 10–XVI din 03 februarie 2009 supravegherii de stat a sănătăţii publice, adjuncţii medicului–şef sanitar de stat al Republicii Moldova, medicii–şefi sanitari de stat din teritorii şi adjuncţii lor sînt numiţi şi eliberaţi din funcţii de către ministrul sănătăţii, la propunerea medicului–şef sanitar de stat al Republicii Moldova. Astfel, prevederile proiectului Hotărîrii Guvernului urmează să fie aplicate inclusiv pentru selectarea conducătorilor instituţiilor de nivelul al doilea al Serviciului de Supraveghere de Stat a Sănătăţii Publice, care sunt: Centrului Național de Sănătate Publică, centrele de performanţă de sănătate publică şi centrele teritoriale de sănătate publică.

**Principalele prevederi, elementele noi**:

Proiectul Hotărîrii Guvernului în cauză prevede stabilirea unui mecanism detaliat și superior celui existent, de selectare, asigurare a unui acces egal al candidaţilor pentru ocuparea funcţiilor de conducător al instituţiilor medico–sanitare publice şi centrelor de sănătate publică, ţinând cont de calificarea profesională a acestora, experienţa în domeniu şi abilităţile manageriale ale candidaţilor respectivi.

Concomitent, în premieră este stabilită forma şi conținutul Contractul–tip de management al instituţiei, ceea ce va exclude aplicarea neuniformă a normelor art. 4 alin. (22) al Legii ocrotirii sănătăţii nr. 411–XIII din 28 martie 1995 sau art. 16 alin. (11) al Legii nr. 10–XVI din 03 februarie 2009 supravegherii de stat a sănătăţii publice, va asigura responsabilizarea accentuată a managerilor instituţiilor şi va oferi posibilitatea unei evaluări obiective ale activităţii acestora, inclusiv în baza unor indicatori de performanţă instituționali stabiliţi.

În premieră, se propune extinderea procedurilor de concurs la conducătorii instituţiilor de nivelul al doilea al Serviciului de Supraveghere de Stat a Sănătăţii Publice, adică Centrului Național de Sănătate Publică, centrele de performanţă de sănătate publică şi centrele teritoriale de sănătate publică. Concomitent, urmează să fie excluse restricţiile existente la momentul actual în ceea ce priveşte posibilitatea de participare la concurs doar a persoanelor cu studii medicale superiore, şi, în acest scop să fie asigurată participarea inclusiv a unor persoane cu studii superioare în alte domenii decît cel medical, dar cu studii de masterat în managementul sănătăţii publice.

Aceste prevederi noi vor crea posibilitatea pentru participarea la concurs pentru un spectru de subiecţi cu mult mai larg decît cel din prezent, fapt care va crea o competiţie mai strînsă şi mai eficientă între candidaţi pentru ocuparea unor funcţii de conducători în domeniul ocrotirii sănătăţii, şi, în final, selectarea unor manageri mai competenţi pentru aceste instituţii.

**Gradul compatibilităţii actului normativ cu reglementările legislaţiei comunitare**:

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine legislaţiei comunitare.

**Fundamentarea economico-financiară:**

Implementarea proiectului Hotărîrii Guvernului pentru aprobarea Regulamentului privind numirea în funcţie pe bază de concurs a conducătorilor instituţiilor publice din domeniul ocrotirii sănătăţii și Contractului–tip de management nu va genera cheltuieli financiare suplimentare.

**Ministru Ruxanda GLAVAN**